سازینءَ واب رامگ کُتگ اَنت ءُ واب گِندیت۔ وڑ وڑیں واب۔ واباں گندیت ءُ کٹورءَ کنت رؤت وتی دزگوھار بانوءَ گوش ئِے دارین اِیت۔ گُڈّسرا سازین وتی وابانی کٹورءَ کاریت ءُ بانو ءَ دنت کہ منا چہ گیشتر نوں ترا اے وابانی حاجت بیت۔
برے
برے منا تُرسیت تو گنوک مہ بئے۔۔۔۔۔۔ترا چون اِنت گوں  اے واباں  ۔۔۔۔۔۔؟اینچو وابءِ گِندگ۔۔۔۔۔؟ترا دگہ ہچ علاج
نیست۔ بس۔۔۔۔۔۔۔تئی چَمّ بہ کش اِتین اَنت۔۔۔۔۔۔۔گُڈا
بِگندئے تو شَر بوت ئے۔۔۔؟
’’منی چمّ ۔۔۔۔۔؟ منی چمّاں  بہ کَشءُ وتی پندولءَ کن۔۔۔۔۔۔۔من اَنگہ واب
گِنداں  ۔۔۔۔۔۔۔بانوؔترا باور کنت منی کرّا
کٹورے اَست۔۔۔۔۔۔سجہّیں  شپ منی کِرّا اِیر
اِنت۔۔۔۔۔۔اے چہ وابءَ پُرّ اِنت۔۔۔۔۔ءُ من تہنا واب نہ گِنداں۔۔۔۔۔من پدا وتی واباں
 چِنانءُ کٹُورءَ کناں ۔۔۔۔۔تیوگیں  شپ واب یکجاہ کناں ءُ روچءَ ننداں  ہمیشاں  لئیب کناں ۔۔۔۔
تو
نُوں  منا سک دوست بئے کہ من تئی کرّا کایانءُ
دیوان کناں ۔۔۔۔۔تو گِندئے مہ بوتین ئے۔۔۔۔؟من شپءُ روچ گوں  وتی واباں  مُشکول بوتگ اِتاں ۔۔۔۔۔منا دگہ دُنیاءِ حاجت نیست‘‘
٭
سازینؔ
مئے ہمساہگ اِنت۔۔۔۔اُمبرئِے ہمے  18یا 
19سال بیت۔بگش منی ہم سند اِنت۔مُدام کہ چہ وتی لوگءَ درکئیت تچکءَ پمّن کئیت۔۔۔۔۔۔۔۔۔۔۔کئیت گڈا  نِشتہ سجہیّں روچ رَپٹیت۔منی اے دگہ دُرسیں  دزگہار ونتگین اَنت۔ءُ سازینؔءَ ہچ نہ ونتگ۔بلئے
منا چہ کُلّاں  سازینؔ ءِ گپّءُ دیوان
وَشتر بنت۔اگں  اَنچیں  روچے کہ دزگٹ بہ بیتءُ اتک مہ کنت گُڈا وتی
کَستریں  گُہارءَ دیم دنت کہ بُرو بانوؔءَ
بزوءُ بیا۔۔۔۔۔۔
منا
کہ گِندیت چَمّ  ئِے رُژنا بنت،  لگیّت وتی وابانی کِسّہاں ۔۔۔۔۔۔۔۔۔من حیراناں
 کہ مردم اینچو واب چوں  گِندیت۔۔۔۔۔۔۔من ہزار رَندا جُہد کُتہ کہ من اُوں
 واب بِگنداں ۔۔۔۔۔۔۔بَلے ہچ پہ ہچ۔۔۔۔۔۔۔۔یا
وَ من آگہاں ۔۔۔۔۔۔۔یا واباں ۔۔۔۔۔گوں  من
اے دوئیں  ہوار گیجگ نہ بنت۔سازینؔءَ وابانی
رامگ کنگءِ رِپک باریں  کُجا
دربُرتہ۔۔۔۔۔۔؟
یک
روچے گُشیت من کہ کسان اِتاں ۔۔۔۔۔۔۔۔۔۔منی دُتکّاں  واب دِیستگ اَت ءُ گوں  من کِسّہ کُتگ اَت۔۔۔۔۔۔۔۔۔۔۔؟ءُ من چہ دُتکّاں  وابءِ گِندگ ھیل کُتہ۔۔۔۔۔۔۔۔۔۔۔گُڈا منی دَپ نہ
اُوشتات ءُ من جُست کُت۔۔۔۔۔باریں  تو
مناسرپد بکن کہ واب چی یے؟۔۔۔۔۔۔۔۔۔۔ بس منی ہمینچو
گُشگءَ گوں  بندات بُوت۔۔۔۔۔
’’منی کَستریں  برات عکس
جوڈ کنت۔سکّیں  ڈولداریں  عکس۔ہر وہدا کہ قلمءُ کاگداں  دیمءَ کنت۔۔۔۔۔من ئِے نندانءُ
چاراں ۔۔۔۔۔۔۔۔۔من بس لَنکُکان ئِے سیل کناں ۔۔۔۔۔۔۔۔۔منا
اَنچو سماء بیت کہ گُلابؔءِ لنکُک واب گِندگا اَنت۔۔۔۔۔۔۔۔پمشکہ
بَرے بَرے شپءِ نیمءَ منی دل گُشیت گُلابؔءَ پاد کن۔قلمءُ کاگداں  دیم ءِ بِدئے ءُ وت
بہ نندءُ بچارئِے۔۔۔۔۔۔بلّے آئیءِ لنکُک
واب گِندان کننت ءُ من ئِے چاراں  باں۔۔۔۔۔۔راستی سک وش اِنت۔بانو ؔترا گپّے بُگشاں
۔۔۔۔۔۔۔۔۔۔۔۔۔؟
وابءُ
آگاہیءِ نیْامءَ دگہ ہچ نیست۔۔۔۔اے دُنیا۔۔۔۔۔۔اے کوہءُ دریا۔۔۔۔۔۔۔اے مردمءُ دلوت۔۔۔۔۔۔۔۔۔ہچ
نیست۔۔۔۔بس دو چیز اَنت۔۔۔۔۔یکّے آگاہیءُ دومی واب۔۔۔۔۔۔۔۔‘‘
بس۔۔۔۔۔بسّ۔۔۔۔۔۔۔بسّ۔۔۔۔۔۔تو
سازینؔ کمبہت اَنچو گُشاد گُشادءَ ھبر کنئے کہ من وَ گوشدارگءَ پشت کپاں ۔۔۔۔۔۔نوں
 تو منا بُگش۔۔۔۔۔۔چیز وَت دو   اَنت۔۔۔۔۔۔۔۔آگاہیءُ
واب۔۔۔۔۔۔۔گُڑا آگاہی چی یے ءُ واب چی
یے؟
سازینؔءَ
کمیّں  بیچار کُتءُ پدا۔۔۔۔۔۔۔۔۔
’’بچار اے وڑ اِنت کہ۔۔۔۔۔۔۔۔۔واب
آپےءُ آگاہی دَرپے۔۔۔۔۔۔۔۔آپ دانکہ دَرپءِ تہا
اِنت تئی دَستءَ اِنت۔۔۔۔۔۔تو ہر وڑا لوٹ  ئے  کارمرزئِے کنئے۔۔۔۔۔۔بَلئے
اَنچو کہ درپ سر رِتک آپ وتی راہءُ دراں  وت شُہاز کنت۔۔۔۔۔۔۔ءُ اگں  مردم بچاریت گُڑا آگاہی
اَنچیں  زندانے  کہ واب آئیءِ
تہا بند اَنت۔۔۔۔۔۔۔۔بلئے دگہ گپّے ترا بُگشاں ۔۔۔۔؟
من
اے آپءُ دَرپءِ درور تہنا پہ سرپد کنگءَ نہ داتہ۔۔۔۔۔۔۔۔۔بلکیں  گْواچنءَ اَنچش اِنت کہ واب چو آپءَ
اِنت۔۔۔۔۔۔۔۔ہمینچو سرد۔۔۔۔۔۔۔۔ہمینچو نَرم۔۔۔۔۔۔۔۔۔۔۔ہمینچو وَت سر۔۔۔۔۔۔۔۔۔۔۔ءُ
آگاہی وَ پُورا پُورا دَرپے۔۔۔۔۔۔۔۔۔۔۔تو کُمب وَ دیستہ۔۔۔۔۔۔
نُوں
 کسہّے گوشدار۔۔۔یک اَنچیں  وابے کہ مدام منی سرا ساھیل اِنت۔۔۔۔۔۔ ہجبر بیہال
نہ بیت۔۔۔۔۔۔ہپتگے نہ گْوزیت کہ منی تہتءِ سرونءَ مِکّ اِنت۔۔۔۔۔۔۔۔۔۔اے وابءَ
گوشدار ءُ پدا بہ جیڑ کہ واب چی یے۔۔۔۔۔؟
دَرء
واب منا بازیں  مردمے ہمراہ۔ءُ ما جاگہےءَ روگائیں ۔تو بُگش کہ سفرے۔۔۔۔۔۔۔دُور یک کوہے
پدّر اِنت۔بُرزءُ مزنیں  کوہے۔چہ ہمدا گِندگ بیت کہ کوہءِ دامن سبز
اِنت۔ما وتی پاداں  گُشاد کنیں ۔دانکہ زوت
تِر ہمُدا سر بہ بیں ۔بگندئے ہلکے بہ بیت۔کمّیں  داریں ءُ دَمءَ بالا کنیں ۔گوں  ہمے نیّتءَ روان ایں ۔کمّیں  دیرءَ رَند کوہ کہ نزّوک بیت۔۔۔۔۔۔۔من کہ کوہءَ
چارگا آں ۔اَنچو کوہ اُشترے بیتءُ منی دیمءَ جُکّیت۔پدا
کُجام اُشتر۔۔۔۔۔؟  رَہت،پاکڑہ،پُلّءُ شوشنِگ۔۔۔۔۔۔۔چو بانورءَ
سَمبہینتگیں  اُشترے۔۔۔۔۔۔بِل آئیا بزور
منا۔من راست چارانءُ نہ کہ چَپ۔تچکءَ تچک جَمّازئِے باں ۔۔۔۔۔۔۔منی
دُرسیں  ہمراہ حیران اَنتءُ منا چارگا اَنت۔۔۔۔۔۔۔۔اشُتر پاد کئیت ءُ راہ کپیت۔۔۔۔۔۔۔۔من
اَنگہ اُشترءِ پُلّءُ شوشنگانی چارگءَ سیر نہ کُتگ اَت۔۔۔۔۔۔۔۔کہ منا سماء بوت
اُشتر بال اِنتءُ جمبر چو کرپاسی پُژّءَ منی چاریں  نیمگاں  تالان
اَنت۔من اَنچو گَلاں۔۔۔۔۔۔۔۔۔دل گُشیت اے سفر بِہ ہلاس مہ بیت۔بلے سَہتے رَند
اُشتر جُکّیتءُ من ایر کپاں ۔۔۔۔۔۔گوں  ایر کپگءَ من چاراں ۔۔۔۔۔دُور بُنیں  چاتے ءُ من چاتءِ تہا کپگایاں ۔۔۔۔۔بلے انگہ من
بُنءَ سر نہ باں  کہ آگاہ باں ۔۔۔۔۔۔۔۔۔۔
اُفّ۔۔۔۔۔۔۔۔۔اے
واب کہ کُٹیّت۔۔۔۔۔۔۔۔۔ من سکّ ھِید باں ۔۔۔۔۔۔۔۔۔گرماگ بہ بیت یا زِمستان۔من ھید
باں ءُ منی جان دَرئیت۔اے واب منا سک تُرسینیت۔ءُ سک دوست ہم بیت۔۔۔۔۔۔۔۔۔بانوؔ
نُوں  بُگش باریں  ۔۔۔۔۔۔۔واب چی یے۔۔۔۔۔۔۔۔؟‘‘
واب
۔۔۔۔۔۔۔ہَئو۔۔۔۔۔۔۔واب باریں  چی یے؟بلے سازینؔ ترا گپے بُگشاں ۔۔۔۔۔۔۔۔؟ تو
وتی وابانی ھبراں  گوں کسءَ مکن۔۔۔۔۔۔۔۔بس
منائِے بُگش۔۔۔۔۔۔۔۔۔۔۔۔۔مستریں  گُشنت کہ وابانی گپّاں  ہرجاہ بکنئے گُڈا وابانی برکت رؤتءُ وتی اصل
معناءَ نہ دینت۔۔۔۔۔۔۔۔۔
تو باریں  وتی نوکتریں  وابے بُگش۔۔۔۔۔۔
’’انّوں  دو شپ پیش من واب
دیست کہ من کندیلے آں  ءُ وتی لوگءِ کندیلءِ
کَشءَ دْرتکگاں ۔سجہیّں  روچ ما دوئیں  کندیل ودار کنیں  کہ کدی شپ بہ بیتءُ مات بئیتءُ مئے سرا بداریت۔۔۔۔۔۔پہ
واری روچ گْوزیت ءُ مگرب بیت۔۔۔۔۔۔من چاراں  ماتءَ باکسے گونءُ پمّا
پیداک اِنت۔۔۔۔۔۔۔۔ما دلءَ سک گَل بیں  کہ
نُوں  ما روک بیں ۔۔۔۔۔۔۔ بلے
مات کئیتءُ منی کَشءِ کندیلءَ روک کنتءُ رؤت۔۔۔۔۔۔من ہرچی توارئِے کنان بلئے آ اِش نہ کنت۔۔۔۔۔۔۔۔۔۔۔ نُوں
 آ کندیل روک اِنت۔۔۔۔۔۔۔ءُ یک پیئمءَ منا
کلاگ گپیتءُ کندیت۔۔۔۔۔۔۔۔ءُ من اَنچو پَشلاں  ہچ گُشگی نیاں ۔۔۔۔۔۔داں کہ شپءِ نیمءَ گْواتی
کولے چو گنوکءَ لوگءَ پُتریت ۔۔۔۔۔۔۔۔۔۔آ
کندیل جپ۔۔۔ جَپ۔۔۔۔کنتءُ مِریت۔۔۔۔۔۔آئیءِ دُوت منی پُونزءَ
رَو اَنت۔۔منی ساہ بند بُوّگءَ لگیّت۔۔۔۔۔من چہ وابءَ
جاہ سِرّاں  ۔۔۔۔۔۔
نُوں
 من آگہاں  ۔۔۔۔پاد کایاں  ءُ ننداں ۔۔۔۔۔
بلئے
دانکہ شَرّیں  دمانیءَ اَنگہ منی پونز سُچیت۔۔۔۔۔۔۔۔۔
بلئے
بانوؔ۔۔۔۔ہمے وابءِ تہا گِندئے ماتءَ آ کندیل ءِ ہوریءَ منا اُوں  روک بُکتیں ۔۔چوں  وشّ اَت گِندئے۔۔۔۔۔۔؟
من
سجہیں  شپ رُژنا ء ببوتیناں
ءُ سُہبءَ چہ وابءَ بُست بکتیں ۔۔۔۔۔۔۔سک وشّ اَت گِندئے۔۔۔۔۔۔۔؟‘‘
سازینؔ۔۔۔۔۔۔۔۔من
وَ نہ بازیں  واب گِنداں  ءُ نئیکہ وابانی بابتءَ زاناں ۔۔۔۔۔بلئے تو وَ
ماشااللہ وت روژنائے۔۔۔۔۔۔چِدءُ گیشتر روژناء بہ بئے ۔۔۔۔چے کنئے۔۔۔۔۔؟
’’بانوؔ۔۔۔۔۔۔۔۔۔۔۔۔تو پہ زُور چوگُش ئے۔۔۔۔۔۔۔تو زانئے کہ منی
متلب اے رژنائی نہ اِنت سربرءِ رژنائی وَ دَرپءِ رژنائی اِنت۔من گُشاں  آپ اُوں  رُژناء بہ بیت۔۔۔۔۔۔مردمءِ ہما رُژن کہ آ۔۔۔۔۔وت
ئِے بِگندیت۔۔۔۔۔وت ئِے بہ اَمبازیت۔۔۔۔۔۔۔
بانوؔ  ! تو
زانئے۔۔۔۔۔؟منی دل گُشیت اے ہرسَہتے کہ منا پِر اِنت اے دُرساں  بہ کَشءُ رنگ رَنگیں  واباں  پِر بکن۔۔۔۔۔۔۔۔۔
راستی
اے سَہت ہچ جلواہ نہ دینت۔۔۔۔۔۔۔مُپتءَ ما وتی گوشءُ پُونز گْرانبار کُتگ
اَنت۔۔۔۔۔۔۔۔۔۔بیست واب بزور زرّی لنکُکءَ پتا اَنگہ چہ یک مُندریکےءَ سُبک تِر بنت۔۔۔۔۔۔۔۔ءُ پدا جلواہءِ نہ
گُشئے۔۔۔۔۔۔۔۔۔؟
٭
چیزے
روچ اَت کہ من سازینؔ نہ دیستگ اَت۔۔منا سک زہیر کنگا اَت۔۔ہپتگے بیت دانکہ منی
سورءِ چِنءُ لانچ اِنت نہ آ منی کِرّا اَتکہ ءُ نئے کہ من اُودا شُت کتگ۔۔بلے مرچی
ھِنّیءِ شپ اِنت۔۔۔۔۔۔۔۔۔۔۔منی دُرسیں  دَزگہاراتکگ اَنت۔۔سازءُ زیمر اِنت۔۔۔۔شورءُ جاک
اِنت۔۔۔۔۔ہر دزگہارءَ پمّن چیزے نہ چیزے
آؤرتہ۔۔۔۔۔۔۔۔۔۔۔۔بلے من یک پئیمءَ سازینؔءِ حیالءَ اِتاں ۔۔۔۔۔۔۔۔۔کہ پرچا نیاہگءَ
اِنت۔۔۔۔
مہلوک
آہان ءُ رواں  بوت۔چہ دُرساں  رَند۔۔۔۔۔۔۔۔۔۔۔من چاراں  یکّے اتکءُ منی بشانہءِ تہا نِشت۔۔۔۔۔۔۔۔۔۔۔من نیم
چَمّی چاراِت۔۔۔۔۔۔۔۔دانکہ سازینؔ اِنت۔۔۔۔۔۔۔۔۔من گُشت۔۔۔۔۔دنیا اَتکگ بس تو
گارئے۔۔۔؟سازینؔءَ اے نیمگءُ آنیمگءَ چاراِتءُ گُشت ئِے۔۔۔۔۔۔۔۔
’’بانو ؔ ! تراسما نیست۔۔۔۔۔۔۔من کہ اینچوروچءَ ترانہ دیستہ، منی چے
حال بوتہ۔۔۔۔۔۔۔بلئے چوں  کناں  ۔۔۔۔۔۔؟ سوری لوگے۔۔۔۔۔۔۔۔۔اینچو مردمءِ تہا چوں
 بیاتکیناں ۔۔۔۔۔۔؟‘‘
ءُ
پدا وشّ وشّءَ چہ وتی گشانءِ تہا چیزے درکنگءَ لگّ اِت۔۔۔۔۔۔۔۔ءُ من دیست کہ وتی
کٹورئِے کَشّ اِتءُ منی کونڈءِ چیرا دات۔۔۔۔۔۔من حیران
بوتاں ۔۔۔۔۔۔
سازین ؔ ۔۔۔۔اے چی یے۔۔۔۔۔۔۔۔۔؟
’’اے منی دوست تِریں  سَہت
اَنت۔۔۔۔۔کہ نُوں  اِشانی چہ من گیشتر ترا
حاجت بیت۔۔۔۔۔۔۔بانوؔایشیءِ تہا منی دُرسیں  واب مان اَنت۔۔۔۔ءُ ۔۔۔۔۔۔۔۔۔ءُ تو زانئے کہ منا
واب چہ چَمّاں  دوست تِر اَنت۔۔۔۔۔۔‘‘
ہمینچو
گُشگءَ رَند سازین ؔبے توار بوت۔۔۔۔۔۔۔۔ءُ پدا گوں  بے تواریءَ پاد اَتکءُ شُت۔۔۔۔
٭٭٭٭